Merkwaardige foto van arend het internet gaandeFoto: Steve Biro ŉ Fotograaf se unieke foto van ŉ Amerikaanse Bald Eagle oor ŉ meer word wêreldwyd geloof vir die perfekte simmetrie daarvan. Die Kanadese fotograaf Steve Biro se foto van die arend, met sy vlerke gesprei en ŉ weerkaatsing daarvan in die water, word wyd op sosiale media gedeel. Biro het die foto op 4 Mei by die Canadian Raptor Conservancy in Vittoria geneem. Hy is al 10 jaar lank ŉ amateur-fotograaf en het die skoot in gedagte gehad toe hy die oggend die reservaat besoek het. “Daar was vantevore baie rimpels op die water en ek kon nie die perfekte skoot kry nie,” het hy aan CBC News gesê. “Hierdie keer het ek reg by die water gaan sit. Ek het ŉ klip by die water se rand neergesit en gewag.” Duisende persone het op Facebook en Instagram op die “like”-knoppie gedruk en dit is selfs op sosialemediaplatforms soos Reddit gedeel. Biro het op sy Facebook-blad gesê hy is verstom oor die terugvoer wat hy met dié foto gekry het.